Document ID: 32011R1241

REGULAMENTUL DE PUNERE ÎN APLICARE (UE) NR. 1241/2011 AL COMISIEI
din 30 noiembrie 2011
de abrogare a Regulamentului de punere în aplicare (UE) nr. 1211/2011 privind operarea de deduceri din anumite eforturi de pescuit pentru 2011 din cauza pescuitului excesiv al anumitor state membre în anul precedent
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (1), în special articolul 106 alineatul (1),
întrucât:
(1)
Regulamentul de punere în aplicare (UE) nr. 1211/2011 al Comisiei (2) reduce pentru anumite state membre nivelul maxim admisibil al efortului de pescuit stabilit de Regulamentul (UE) nr. 57/2011 al Consiliului (3) și, pentru anumite zone și activități de pescuit, de Regulamentul (CE) nr. 1415/2004 al Consiliului (4).
(2)
Din corespondența recentă cu anumite state membre, rezultă că este necesară o verificare suplimentară a informațiilor pe care se bazează Regulamentul de punere în aplicare (UE) nr. 1211/2011, precum și a cantităților de efort deduse, stabilite în anexa la Regulamentul de punere în aplicare (UE) nr. 1211/2011.
(3)
Luând în considerare faptul că Regulamentul de punere în aplicare (UE) nr. 1211/2011 se va aplica direct în toate statele membre după data intrării sale în vigoare, precum și impactul direct pe care regulamentul respectiv l-ar putea avea asupra activităților de pescuit ale anumitor operatori din UE, este oportună abrogarea acestuia de la data respectivă, până la verificare și înlocuirea cu un nou regulament. Acest fapt nu aduce atingere obligației Comisiei de a opera reduceri ale efortului de pescuit din cauza pescuitului excesiv din 2010, în anii ulteriori,
ADOPTĂ PREZENTUL REGULAMENT:
Articolul 1
Regulamentul de punere în aplicare (UE) nr. 1211/2011 se abrogă.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 decembrie 2011.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 noiembrie 2011.

Labels: 11
18
6
20